
ועדת הפנים והגנת הסביבה
12/06/2013

הכנסת התשע-עשרה
נוסח לא מתוקן

מושב ראשון
<פרוטוקול מס' 50>
מישיבת ועדת הפנים והגנת הסביבה
יום רביעי, ד' בתמוז התשע"ג (12 ביוני 2013), שעה 12:00
<סדר היום:>
<הצעת חוק הרבנות הראשית לישראל (תיקון - הצגת מועמדות לכהונה נוספת של רב ראשי לישראל), התשע"ג-2013>
נכחו:

<חברי הוועדה:> 
מירי רגב – היו"ר
תמר זנדברג

משה זלמן פייגלין

רינה פרנקל

דוד צור

זבולון קלפה
משה גפני
נסים זאב

תמר זנדברג

אורי מקלב

יפעת קריב

<מוזמנים:>
סגן השר לשירותי דת אלי בן דהן 
	עו"ד הראל גולדברג
	–
	רפרנט, משרד המשפטים


<ייעוץ משפטי: >
תומר רוזנר
<מנהלת הוועדה:>
יפה שפירא
<רשמת פרלמנטרית:>
שרון רפאלי
<הצעת חוק הרבנות הראשית לישראל (תיקון - הצגת מועמדות לכהונה נוספת של רב ראשי לישראל), התשע"ג-2013>
<היו"ר מירי רגב:>
צהריים טובים. אני מתכבדת לפתוח את ישיבת ועדת הפנים והגנת הסביבה בדיון על רביזיה על חוק הרבנות הראשית לישראל. 

אני רוצה לעבור להצבעה. אורי מקלב? 
<אורי מקלב:>
אני מבקש לדבר. 

<היו"ר מירי רגב:>
ביקשת רביזיה, אני נותנת לך לדבר. לא דיברת מספיק בשלושה ימים האלה. אני אתן לך עוד קצת לדבר. 

<אורי מקלב:>
אין לי רביזיה, יש לי שאלה - -

<היו"ר מירי רגב:>
אתה אמרת רביזיה. אמרת שתבקש רביזיה. 
<אורי מקלב:>
את אמרת שאני לא יכול. 

<היו"ר מירי רגב:>
אז היועץ המשפטי אמר לי לקבל את זה כרביזיה. 

<אורי מקלב:>
אבל הוא לא אמר לי את זה, הוא אמר לך את זה. הוא צריך לי להגיד. לא יכול להיות שאת אומרת לי שאני לא יכול להגיש - -
<היו"ר מירי רגב:>
אתה הגשת רביזיה או לא? 

<אורי מקלב:>
אני חבר בוועדה, אמרת לי "לא".

<היו"ר מירי רגב:>
אז אתה רוצה רביזיה או לא? 

<משה גפני:>
מה זה, הוא בחקירה עכשיו? 

<אורי מקלב:>
אני שואל שאלה, האם מי שהצביע בעד יכול להגיש רביזיה? 

<תומר רוזנר:>
כן. אין מגבלה.  

<אורי מקלב:>
יש בג"ץ ידוע בעניין הזה, יש פסיקה משפטית בעניין הזה. הפסיקה הייתה נגד ליצמן בוועדת כספים, והאם מי שהצביע בעד יכול להגיש רביזיה? יכול להגיש רביזיה מי שלא היה בדיון או מי שהצביע נגד. 

<תומר רוזנר:>
גם מי שהצביע בעד. 

<אורי מקלב:>
אני לא יכול להגיד ששאלתי אותך, אבל מישהו אחר יכול לשאול חוות דעת משפטית, אם בכלל יש ערך לחוות דעת משפטיות בוועדה הזאת. אין בכלל ערך לחוות דעת משפטיות, כולם מצביעים נגד. 

<תומר רוזנר:>
אין מגבלה. 

<היו"ר מירי רגב:>
אז אתה לא הגשת רביזיה? 

<אורי מקלב:>
אני לא הגשתי רביזיה. 

<משה גפני:>
זה לא אומר כלום. 

<היו"ר מירי רגב:>
זה אומר. רק מי שהגיש רביזיה מדבר, ואחר כך עוברים להצבעה. כך למדתי מאחד מיושבי-ראש הוועדות הטובים ביותר בכנסת בקדנציה שעברה, חבר הכנסת הרב גפני. כך אני נוהגת. 

<משה גפני:>
עכשיו אני לא אוכל לצעוק אחרי מה שאמרת עכשיו. 

<היו"ר מירי רגב:>
לי היה מורה – אין דברים כאלה. 

<אורי מקלב:>
תעשי הצבעה על הרביזיה. מגיש הרביזיה לא נמצא. 
<היו"ר מירי רגב:>
איפה נסים זאב מגיש הרביזיה? 

<אורי מקלב:>
אז אין רביזיה. 

<היו"ר מירי רגב:>
יש רביזיה. הוא יצא רגע, הוא חוזר. 

<משה גפני:>
אבל יש הצבעות במליאה, ריבונו של עולם. 
<היו"ר מירי רגב:>
הנה, אנחנו מתחילים. 

<תמר זנדברג:>
היועץ המשפטי לוועדה, אני מציעה שניזום דיון לתיקון בתקנון שמי שהצביע בעד לא יכול להגיש רביזיה. 

<אורי מקלב:>
אני לא בטוח שלא, יש החלטה של בג"ץ. 

<תמר זנדברג:>
אומרים פה מאחורה שבג"ץ נתן דעתו בעניין - -

<קריאה:>
מה? 

<תמר זנדברג:>
אני אומרת שעולה כאן לקונה בתקנון מהפרשה הזאת שבג"ץ, כפי שמעדכנים אותי פה נתן דעתו עליה, ויכול להיות שכדאי שניזום דיון בתקנון. הנה, הוא בודק. 

<משה זלמן פייגלין:>
אם יורשה גם לי להעיר משהו, שההתערבות המשפטית כמעט שינתה את דעתי להצביע בעד במקום נגד. אני חושב שמעבר לנושאים תקנוניים - -
<תמר זנדברג:>
אתה יכול להצביע מה שאתה רוצה. 

<משה זלמן פייגלין:>
מעבר לנושאים תקנוניים אסור לייעוץ משפטי להתערב בשום דבר למרות שבמקרה הזה אני מסכים. 

<תמר זנדברג:>
אין בעיה. קודם כול אתה חבר כנסת, אתה סוברני להצביע כראות עיניך. אבל בלי קשר לייעוץ המשפטי עלתה כאן לקונה כי אם בתקנון לא מצוין בפירוש שרביזיה יכול להגיש מי שהצביע נגד יש כאן סכנה לשימוש לרעה במוסד הרביזיה. 
<היו"ר מירי רגב:>
חברים, אנחנו עוברים להצבעה על הרביזיה. 

<ישראל אייכלר:>
יש לי חוות דעת משפטית. לא חוות דעת משפטית – תקנונית. 
<תומר רוזנר:>
עניתי לך. 

<היו"ר מירי רגב:>
מי שהגיש רביזיה הוא חבר הכנסת נסים זאב. אני מבקשת שתציג את הרביזיה שלך. לאחר מכן נעבור להצבעה האם אנחנו בעד הרביזיה או נגד הרביזיה. בבקשה. 
<ישראל אייכלר:>
סליחה, גברתי היושבת-ראש, אני ביקשתי חוות דעת, האם הוא יכול להגיש רביזיה? הוא הצביע בעד, זה תקנון. 
<תומר רוזנר:>
אינני מכיר מגבלה, התקנון לא מכיר במגבלה. כל חבר כנסת יכול להגיש בקשה לדיון מחדש המכונה "רביזיה". אני לא ער לעמדה אחרת של הפסיקה. 
<היו"ר מירי רגב:>
האם קיבלת תשובה? 

<אורי מקלב:>
אני מבקש בכל זאת לציין שבתקנון כתוב שגם מי שלא השתתף יכול, וזה נכון. אבל מי שהצביע בעד – הרי הדבר הזה כבר היה על שולחנה של הכנסת, הגיע עד בג"ץ, ובג"ץ פסק וקבע - -

<תומר רוזנר:>
אני לא מכיר פסיקה כזאת. 
<אורי מקלב:>
אתה מכיר את הפסיקה הזאת? 

<תומר רוזנר:>
לא מכיר. 

<היו"ר מירי רגב:>
הוא ילמד אותה וייתן לך תשובה לגבי הרביזיות הבאות. 

<אורי מקלב:>
- - -

<היו"ר מירי רגב:>
אז אולי. אם זה לא בסדר נשנה את זה. אם אנחנו פועלים בניגוד לחוק – אבל יושב פה יועץ משפטי ואומר שהוא לא מכיר את זה. 
<תומר רוזנר:>
על איזה פסק דין אתה מדבר? 

<אורי מקלב:>
פסק דין ליצמן. ליצמן נתקל בוועדת כספים - -
<היו"ר מירי רגב:>
אורי, קיבלת המון זמן - -

<אורי מקלב:>
אני מזכיר לו. 

<היו"ר מירי רגב:>
 - - כמה זמן מסך קיבלת על החוק המכונה עמאר. 

<משה גפני:>
מה לו ולמסך? מה זה הדבר הזה עכשיו? 

<היו"ר מירי רגב:>
למד ממך גם. למרות שאתם לא נבחרים. 

חבר הכנסת ניסים זאב, נא להציג את הרביזיה שלך. 

<נסים זאב:>
ממש בחצי דקה: הרביזיה, לשם מה היא? מה מטרתה? מטרתה שיקול דעת מחדש. שומעים פה דעות לכאן ולכאן, יועצים משפטיים שאחד מצטט בעד ואחד מצטט נגד. אני השתכנעתי מהיועץ המשפטי של הוועדה שאכן החוק הוא בעייתי, ואני בעד הרביזיה. 
<היו"ר מירי רגב:>
אוקיי, אתה בעד הרביזיה. כמובן, אנחנו מתנגדים לרביזיה. לכן נעבור להצבעה.

אני מקריאה מי יכול להצביע. 

<משה זלמן פייגלין:>
על החוק או על הרביזיה? 

<תומר רוזנר:>
ההצבעה היא האם לקיים דיון מחדש על הנושא. 

<משה גפני:>
לא הבנתי. 

<תומר רוזנר:>
השאלה העומדת לדיון היא האם לקיים דיון מחדש בנושא. 

<היו"ר מירי רגב:>
היועץ המשפטי, תחזור, בבקשה, מה אמרת. יש פה חברי כנסת חדשים – שיובהר להם מהי רביזיה.  

<תומר רוזנר:>
התקנון מאפשר לקיים דיון מחדש בהחלטה שכבר התקבלה בוועדה. ההחלטה התקבלה, ולכן ההצעה של נסים זאב שעומדת על השולחן היא האם לקיים דיון מחדש בהחלטה שכבר התקבלה? אם ההצעה הזאת תתקבל ייפתח הדיון מחדש. 
<אורי מקלב:>
ואם הוא מושך את הרביזיה, מה קורה? 
<תומר רוזנר:>
אז אין רביזיה. 

<היו"ר מירי רגב:>
אנחנו עוברים להצבעה. 

<אורי מקלב:>
אתה מקיים את הרביזיה? אתה רוצה הצבעה מחדש? 

<נסים זאב:>
אני אמרתי שאני בעד הרביזיה. 
<היו"ר מירי רגב:>
אוקיי, אז תכף נגיע אליך להצבעה. לכן אנחנו מתחילים את ההצבעה. 

חברת הכנסת מירי רגב – נגד הרביזיה; חבר הכנסת משה פייגלין? 
<משה זלמן פייגלין:>
בעד. 

<היו"ר מירי רגב:>
חבר הכנסת חמד עמאר – איננו; חברת הכנסת רינה פרנקל?

<רינה פרנקל:>
נגד. 

<היו"ר מירי רגב:>
חבר הכנסת בועז טופורובסקי – איננו, מחליפה אותה חברת הכנסת יפעת קריב.

<יפעת קריב:>
נגד. 

<היו"ר מירי רגב:>
נגד הרביזיה; חבר הכנסת נחמן שי? 

<נחמן שי:>
נגד. 

<היו"ר מירי רגב:>
חבר הכנסת זבולון קלפה? 

<זבולון קלפה:>
נגד. 

<היו"ר מירי רגב:>
חבר הכנסת נסים זאב שמחליף את חבר הכנסת דוד אזולאי. 

<נסים זאב:>
בעד. 

<היו"ר מירי רגב:>
חבר הכנסת אורי מקלב שמחליף את חבר הכנסת ישראל אייכלר.

<אורי מקלב:>
בעד. 

<היו"ר מירי רגב:>
חבר הכנסת דוד צור?

<דוד צור:>
נגד. 

<היו"ר מירי רגב:>
חברת הכנסת תמר זנדברג?

<תמר זנדברג:>
בעד. 

<היו"ר מירי רגב:>
חבר הכנסת טלב אבו-עראר – איננו; חבר הכנסת דב חנין – איננו. 

אני מבקשת לדעת כמה בעד הרביזיה, כמה נגד הרביזיה. 

הצבעה

בעד הרביזיה – 4
נגד – 6
נמנעים – אין
הרביזיה לא נתקבלה
<תמר זנדברג:>
מפלגת העבודה, אופוזיציה, בקולכם הפלתם. 
<היו"ר מירי רגב:>
4- בעד, 6- נגד. הרביזיה נדחתה. החוק יעבור למליאה לקריאה ראשונה. תודה רבה לכם.  
<הישיבה ננעלה בשעה 12:20.>
